CELEX: 31997D0474
Language: hr
Date: 1997-02-24 00:00:00
Title: 97/474/EZ: Odluka Vijeća od 24. veljače 1997. o sklapanju dva sporazuma između Europske zajednice i Države Izraela o nabavama telekomunikacijskih operatera odnosno javnim nabavama

11/Sv. 113
            
            
               HR
            
            
               Službeni list Europske unije
            
            
               140
            
         31997D0474
   
               L 202/72
            
            
               SLUŽBENI LIST EUROPSKE UNIJE
            
         ODLUKA VIJEĆA
   od 24. veljače 1997.
   o sklapanju dva sporazuma između Europske zajednice i Države Izraela o nabavama telekomunikacijskih operatera odnosno javnim nabavama
   (97/474/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske ekonomske zajednice, a posebno njegove članke 113., 66. i članak 57. stavak 2. zajedno s člankom 228. stavkom 3., prvom rečenicom i člankom 228. stavkom 4.,
   uzimajući u obzir prijedlog Komisije (1),
   uzimajući u obzir mišljenje Europskog parlamenta (2),
   budući da treba potvrditi Sporazume između Europske zajednice i Države Izrael o nabavama telekomunikacijskih operatera i javnim nabavama;
   budući da se ti sporazumi tiču javnih nabava za sklapanje ugovora za robu, radove i ostale usluge; budući da se takve ostale usluge ne mogu svesti isključivo na hipotezu o prekograničnim uslugama; budući da je u svojoj presudi od 7. ožujka 1996. Sud Europske zajednice upozorio da, prema sadašnjem stanju prava Zajednice, članak 113. Ugovora o osnivanju Europske zajednice nije dovoljan temelj za Odluku Vijeća o sklapanju sporazuma koji se tiče, na neovisnoj osnovi, pružanja usluga čija narav se ne može smatrati isključivo prekograničnom; budući da je stoga primjereno temeljiti ovu Odluku na članku 66. spomenutog Ugovora, zajedno s člankom 57. stavkom 2. koji osigurava postupovni uvjet nužan za njegovu primjenu;
   budući da je primjereno da Vijeće ovlasti Komisiju, u dogovoru s posebnim odborom koji imenuje Vijeće, za potvrđivanje izmjena, u ime Zajednice, priloga I. i II. prvog od gore spomenutih Sporazuma; budući da će međutim takvo ovlaštenje biti ograničeno, u mjeri u kojoj se tiče Priloga I., na izmjene koje proizlaze iz primjene postupka iz članka 8. Direktive Vijeća 93/38/EEZ od 14. lipnja 1993. koji usklađuje postupke nabave subjekata koji djeluju u sektoru vodnoga gospodarstva, energetskom, prometnom i telekomunikacijskom (3) sektoru i, u mjeri u kojoj se tiče Priloga II., na ishod budućih pregovora u okviru Sporazuma o javnim nabavama iz 1996.,
   ODLUČILO JE:
   Članak 1.
   Sporazum između Europske zajednice i Države Izrael o nabavama telekomunikacijskih operatera i Sporazum između navedenih stranaka o javnim nabavama se ovime potvrđuju u ime Zajednice.
   Tekstovi Sporazuma prilažu se ovoj Odluci.
   Članak 2.
   Predsjednik Vijeća se ovime ovlašćuje da odredi osobu opunomoćenu za potpisivanje Sporazuma koji će biti obvezujući za Zajednicu.
   Članak 3.
   Komisija se ovima ovlašćuje za potvrđivanje, u ime Zajednice, izmjena u prilozima I. i II. Sporazuma o nabavama telekomunikacijskih operatera iz članka 1.
   Komisiji u navedenom zadatku pomaže poseban odbor koji imenuje Vijeće.
   Ovlaštenje iz prvog podstavka je ograničeno, ako se radi o Prilogu I., na izmjene koje će biti potrebne ako treba primijeniti postupke utvrđene u članku 8. Direktive 93/38/EEZ, te ako se radi o Prilogu II., na ishod budućih pregovora koji će se voditi u okviru Sporazuma o javnim nabavama iz 1996.
   
      Sastavljeno u Bruxellesu 24. veljače 1997.
      
         
            Za Vijeće
         
         
            Predsjednik
         
         H. VAN MIERLO
      
   
   
      (1)  SL C 162, 6.6.1996., str. 10.
   
      (2)  SL C 33, 3.2.1997., str. 117.
   
      (3)  SL L 199, 9.8.1993., str. 84.